ЯхузэфIэкIам зытрагъэгусэркъым
«Къэббалъкъэнерго» Кавказ Ищхъэрэм и щIыналъэхэм токыр ятезыгуашэ компанием и Къэбэрдей-Балъкъэр къудамэм дежкIэ мы гъэр IуэхуфIхэмкIэ гъэнщIауэ щытащ. Апхуэдэщ республикэм и электроэнергетикэмрэ «Налшык-110» подстанцымрэ илъэс 80 зэрырикъуар. КъищынэмыщIауэ, нэхъапэм зэрихьэу щыта «Къэббалъкъэнерго» цIэр абы къратыжащ.
Нобэ мы IуэхущIапIэм цIыху мин 862,2-рэ электрокъарукIэ къызэрегъэпэщ. Ток кIапсэ зэмылIэужьыгъуэу километр 11499,5-рэ республикэм и щIыналъэм щызэблокI. Псори зэхэту МВА 1533,4-рэ зи лъэщагъ подстанцу 2464-рэ къудамэм къегъэсэбэп. Тхыдэ къулей зиIэ а IэнатIэм и лэжьыгъэр еунэтI республикэм и энергетикэм и зыужьыныгъэм илъэс 45-рэ езыта Гъубжокъуэ Юрэ. Дэ абы упщIэ зыбжанэкIэ зыхуэдгъэзащ.
— Пэублэу зэхэплъхьэжмэ, илъэсыр дауэ къефхьэлIауэ жыпIэ хъуну, Юрэ?
— Экономикэр зыхэт гугъуехьхэм щхьэкIэ къэмынэу, ди IуэхущIапIэр зэпIэзэрыту лэжьащ. Лъэныкъуэ псомкIи ехъулIэныгъэ нэрылъагъухэр диIащ. Абы и щыхьэтщ Кавказ Ищхъэрэм и апхуэдэ компаниехэм я деж бжьыпэр зэрыщытIыгъыр. Мы щIымахуэ лъэхъэнэм ди къалэн нэхъыщхьэр цIыхухэмрэ IэнатIэхэмрэ зэблэмыууэ токкIэ къызэгъэпэщынырщ. Мыхьэнэшхуэ зиIэ а Iуэхум дегугъуу зыхуэдгъэхьэзыращ. Ремонт программэр и чэзум дгъэзащIэри, абыкIэ паспортыр къыдатыжащ. Зэрыдубзыхуам тету, лэжьыгъэ нэхъыщхьэхэр и пIалъэм зэфIэдгъэкIащ. Тхухаха сом мелуани 114,3-р зэгъэзэхуауэ къэдгъэсэбэпащ. Киловольт 0,4-110-рэ зрикIуэ уэгу кIапсэу километр 490-рэ зэдгъэпэщыжащ, ток кIуапIэхэр зыхуэзэ щIыпIэу гектар 84-рэ дгъэкъэбзащ, киловольти 6-10/04-м хуэщIа подстанцу 395-рэ, дагъэкIэ лажьэ зэрыIуач Iэмэпсымэу 89-рэ, трансформатор зэмылIэужьыгъуэу 32-рэ ремонт тщIащ. Лэжьыгъэ псори ди IуэхущIапIэм и IэщIагъэлI-хэм ирагъэкIуэкIащ.
— Бжыгъэхэм ятепщIыхьмэ, сетхэм токыу щыкIуэдыр гъэмэщIэныр хъарзынэу къывохъулIэ. АбыкIэ сыт хуэдэ хэкIыпIэхэр къэвгъэсэбэпрэ?
— Ар ди ехъулIэныгъэ нэхъыщхьэхэм ящыщщ. Абы папщIэ, программэ хэха дгъэзэщIащ, къызэгъэпэщыныгъэ-техникэ Iуэхугъуэхэм дегугъуащ. Къапщтэмэ, мазэ пщыкIузым сетхэм щыкIуэдар а зэманым токыу яхуэдутIыпща киловатт-сыхьэт мелардрэ мелуан 365,4-м и процент 15,16-рщ. ИлъэсипщI и пэкIэ ар ику иту процент 35-м фIэкIыу щытамэ, мы гъэм хуэдитIым щIигъукIэ дгъэмэщIащ. Хабзэхъумэ IэнатIэхэм, муниципалитетхэм я лIыкIуэхэр тщIыгъуу, электрокъарур зыдыгъухэр къыдохутэ. ГъэпщкIуауэ къагъэсэбэпа токыр ятедгуашэхэм акткIэ хыдолъхьэж. Псалъэм папщIэ, мазэ пщыкIузым къриубыдэу апхуэдэ щIыкIэкIэ киловатт-сыхьэт мелуанипщIым щIигъу къэдгъуэтыжащ. Къэбэрдей-Балъкъэрым и щIыналъищ мазэ псокIэ абы ирикъунут.
— Уасэхэр зэратым куэд елъытащ. Абы емылIалIэхэм дауэ фадэлажьэрэ, Юрэ?
— Къагъэсэбэп токым хуэзэр зымытхэм хабзэкIэ дотхьэкъу, электрокъарур япыдоубыд. Нэгъабэ лъандэрэ сом мелуан 890,6-рэ едгъэпшыныжащ. ХъыбарегъащIэ-хэзыгъэгъуазэ лэжьыгъэр къэдгъэтIасхъэркъым, цIыхухэмрэ IуэхущIапIэхэмрэ зэпымыууэ щытыкIэм хыдогъэгъуазэ, я къалэнхэр ягу къыдогъэкIыж.
— «Къэббалъкъэнерго» АО-р зэфIэкIышхуэ зиIэ IэнатIэщ. Абы и лэжьыгъэр къызэзыгъэпэщ гуп зэкъуэтым сыт хуэдэ псалъэкIэ зыхуэбгъэзэнт?
— Мы гъэм зэдгъэхъулIахэр зи IэрыкIыр ди цIыху гъуэзэджэхэрщ, ди IэщIагъэлI Iэзэхэрщ. Илъэс къэс я зэфIэкIым нэрылъагъуу хагъахъуэри, дяпэкIи ефIэкIуэну си гуапэщ. Узыншагъэ быдэ яIэу, я мурадхэр къайхъулIэу псэуну сохъуэхъури, псоми Тхьэм къалъигъэс.
Епсэлъар Хьэжыкъарэ Аликщ.
